b'\n_START_ARTICLE_\nKvenfolkets dag\n_START_PARAGRAPH_\nKvenfolkets dag (kvensk: Kv\xc3\xa4\xc3\xa4nikansan p\xc3\xa4iv\xc3\xa4) markeres \xc3\xa5rlig i blant annet Norge og Sverige den 16. mars. De to kvenske organisasjonene Kvenlandsforbundet (KLF) og Norske kveners forbund (NKF) har begge valgt 16. mars som Kvenfolkets dag, men organisasjonene har forskjellige begrunnelser for sine valg. P\xc3\xa5 tross av de ulike begrunnelsene, er dagen uansett en dag der alle kvener markerer seg selv, sitt spr\xc3\xa5k, sin kultur og sin historie.\n_START_SECTION_\nBegrunnelser\n_START_PARAGRAPH_\nKvenlandsforbundets begrunnelse tar utgangspunkt i en avtale mellom den norsk-svenske kongen og kvenene (birkarlene) av 16. mars 1340. KLF feiret dagen i Kiruna i Nord-Sverige for f\xc3\xb8rste gang i 2013._NEWLINE_Norske kveners forbund ble den 12. februar 2014  enige om 16. mars som dato for Kvenfolkets dag og begrunner sitt valg med at den f\xc3\xb8rste kvenske organisasjonen, Norske kvener - B\xc3\xb8rselv/Ruijan kv\xc3\xa4\xc3\xa4nit - Pyssyjokilaiset, ble stiftet i B\xc3\xb8rselv p\xc3\xa5 denne datoen i 1984 og s\xc3\xa5ledes ble starten p\xc3\xa5 en organisert kvensk bevegelse. Den nevnte organisasjonen er i dag et lokallag under NKF og feiret 30-\xc3\xa5rsjubileum i 2014, samtidig som NKF feiret Kvenfolkets dag for f\xc3\xb8rste gang.\n_START_SECTION_\nProsessen\n_START_PARAGRAPH_\nI perioder har flere organisasjoner, deriblant Kvenlandsforbundet, Norske Kveners Forbund, Me\xc3\xa4nmaa og Svenska Tornedalingars Riksf\xc3\xb6rbund - Tornionlaaksolaiset (STR-T) v\xc3\xa6rt i m\xc3\xb8ter for \xc3\xa5 fors\xc3\xb8ke \xc3\xa5 samles om \xc3\xa9n felles dag for kvener og tornedalinger uten \xc3\xa5 finne en l\xc3\xb8sning som passet for alle. _NEWLINE_Det endte til slutt med at KLF skar igjennom og tok en individuell beslutning, f\xc3\xb8rst om et eget flagg, s\xc3\xa5 om dato for Kvenfolkets dag. Me\xc3\xa4nmaa og STR-T fulgte i 2013 og ble enige om at 15. juli skulle bli Tornedalingers og kveners dag, senere bare Tornedalingenes dag og ble enige om et felles flagg seg imellom; Me\xc3\xa4nflaku (v\xc3\xa5rt flagg). I og med at NKF verken hadde tatt beslutning om dag eller flagg, valgte man \xc3\xa5 innkalle til et ekstraordin\xc3\xa6rt landsstyrem\xc3\xb8te der alle stemmer gikk til 16. mars._NEWLINE_Dette betyr at Kvenlandsforbundet og Norske Kveners Forbund er samstemte om en felles dato for Kvenfolkets dag (16. mars), mens Me\xc3\xa4nmaa og STR-T har en annen dato for Tornedalingarnas dag (15. juli).\n_START_SECTION_\nKvensk flagg\n_START_PARAGRAPH_\nKvenlandsforbundet vedtok  Kvenflagget p\xc3\xa5 et m\xc3\xb8te med medlemmer fra Norge, Sverige og Finland i 2009. P\xc3\xa5 en m\xc3\xb8rkebl\xc3\xa5 bakgrunn ligger en solblomst (aurinkonkukka) som er funnet p\xc3\xa5 en rekke gjenstander i det kvenske omr\xc3\xa5det (Kvenland). Eksempler p\xc3\xa5 slike gjenstander skal v\xc3\xa6re jakthorn, vevstoler, b\xc3\xa5ter m.m. Flagget har blant annet prydet offentlig flaggstang utenfor r\xc3\xa5dhuset i Kiruna p\xc3\xa5 Kvenfolkets dag, og kommunen skal ha lovet \xc3\xa5 fortsette denne tradisjonen. I 2017 ble flagget hengt opp ved R\xc3\xa5dhuset i Storfjord kommune, for f\xc3\xb8rste gang i en kommune i Norge. Me\xc3\xa4nmaa og STR-Ts flagg ligner det ungarske flagget, med sine tre liggende striper, men skilles i fargekombinasjonene som er gul \xc3\xb8verst, hvitt i midten og bl\xc3\xa5 nederst._NEWLINE_P\xc3\xa5 Landstyrem\xc3\xb8te i NKF - RK 29.- 30. april 2017 ble Kvenlandsforbundets flagg vedtatt brukt ogs\xc3\xa5 av NKF.'